Temeljem članka 72. Statuta Osnovne škole „Ivan Goran Kovačić„ Lišane Ostrovičke, a u svezi s člankom 34. Zakona o fiskalnoj odgovornosti ("NN" broj: 111/18.) i člankom 7. Uredbe o sastavljanju i predaji Izjave o fiskalnoj odgovornosti ("NN" 95/19.), Školski odbor Osnovne škole, Ivan Goran Kovačić na svojoj **7. sjednici** održanoj dana **26. travnja 2021**. godine pod 3. točkom dnevnog reda donio je

**PRAVILNIK**

**O STJECANJU I NAČINU KORIŠTENJA VLASTITIH PRIHODA**

Članak 1.

Ovim Pravilnikom o stjecanju i načinu korištenja vlastitih prihoda (u daljnjem tekstu: Pravilnik) podrobnije se uređuju proceduralna pitanja u pogledu ostvarivanja i raspolaganja vlastitim prihodima u Osnovnoj školi „Ivan Goran Kovačić“ Lišane Ostrovičke (u daljnjem tekstu: Škola).

Članak 2.

Izrazi navedeni u ovom Pravilniku neutralni su glede rodne pripadnosti i odnose se na osobe oba spola.

Članak 3.

1. Vlastitim prihodima smatraju se prihodi koje Škola ostvari od obavljanja poslova na tržištu u tržišnim uvjetima, a koji se ne financiraju niti iz jednog nivoa proračuna.
2. Škola može ostvariti prihode od:

* predškolskog odgoja i obrazovanja koje obuhvaća programe odgoja, obrazovanja, zdravstvene zaštite, prehrane i socijalne skrbi o djeci rane i predškolske dobi od navršene treće godine života do polaska u osnovnu školu (participacija roditelja djece…)
* najam školskog prostora (sportske dvorana i učionice)
* donacije
* učeničke zadruge (prodaja proizvoda zadrugara)
* prikupljanje starog papira
* i drugo

***Predškolski odgoj i obrazovanje***

Članak 4.

Za provođenje predškolskog odgoja i obrazovanja iz članka 3., stavak 2., alineja 1. ovog Pravilnika, roditelji djece polaznika mješovite odgojno-obrazovne skupine ustrojstvene jedinice Škole participiraju iznos za prehranu i druge potrebe provedbe programa, a sukladno Ugovoru koji skapaju sa Školom.

***Najam školskog prostora***

Članak 5.

1. Školski prostor iz članka 3. stavak 2. alineje 2. ovog Pravilnika može se iznajmiti zainteresiranim građanima, udrugama, ustanovama, klubovima i drugim pravnim osobama (u daljnjem tekstu: Korisnik) za održavanje sastanaka, predavanja, rekreacije i slično, pod uvjetima i na način utvrđen Odlukama koje donosi Zadarska županija kao osnivač Škole za tu namjenu, ako djelatnost koju bi Korisnik obavljao u školskom prostoru nije u suprotnosti s obrazovnom i odgojnom funkcijom Škole.
2. S Korisnikom ravnatelj Škole sklapa ugovor o najmu školskog prostora u kojem se pobliže uređuju uvjeti najma.
3. Evidencija o sklopljenim ugovorima o najmu vodi se u tajništvu Škole, a nadzor i naplatu vlastitih prihoda vodi računovodstvo Škole, prema posebnoj proceduri praćenja i naplate prihoda i primitaka Škole.

***Donacije***

Članak 6.

1. Škola može primiti donaciju u novcu i koristit će ju za namjene za koje je dana, odnosno za namjene koje je odredio donator, osim ako donacija nije u suprotnosti s obrazovnom i odgojnom funkcijom Škole.
2. Škola može prikupljati donacije u novcu od svojih radnika i učenika i koristit ih za pomoć obiteljima u potrebi.
3. U slučaju da je donacija u suprotnosti s obrazovnom i odgojnom funkcijom Škole, ravnatelj će izvršiti povrat primljenih sredstava.
4. U slučaju da donator nije odredio namjenu doniranih sredstava ista će se koristit u svrhu utvrđenu člankom 10. ovog Pravilnika.

***Učenička zadruga***

Članak 7.

1. Učenička zadruga Škole može ostvarivati prihode prodajom svojih proizvoda na organiziranim prodajnim sajmovima izvan Škole i u Školi prigodom Božića, Uskrsa, Dana kruha i drugih prigodnih manifestacija.
2. O prikupljenom iznosu voditelj Učeničke zadruge sastavlja zapisnik i novac predaje u računovodstvo škole.
3. Računovodstvo škole uplaćuje novac na IBAN škole.

***Stari papir***

Članak 8.

1. Škola tijekom školske godine, zajedno s učenicima, provodi akcije prikupljanja starog papira.
2. Tvrtka kojoj se predaje papir dužna je Školi izdati potvrdu o prikupljenoj količini starog papira temeljem koje Škola ispostavlja račun.

***Ostalo***

Članak 9.

1. Škola može primiti dar u naravi, a isti se može koristiti u obrazovnoj i odgojnoj funkciji Škole.
2. Stvarna ili procijenjena vrijednost primljenog dara dostavlja se u računovodstvo Škole radi daljnjeg postupanja sukladno odredbama o popisu imovine i obveza (inventuri).

Članak 10.

Ostvareni vlastiti prihodi iz članka 3. ove procedure, osim sredstava za predškolski odgoj i obrazovanje, a ukoliko Osnivač Škole svojom odlukom drukčije ne odluči, koriste se za podmirenje:

* materijalno-financijskih rashoda Škole nastalih realizacijom programa i aktivnosti temeljem kojih su vlastiti prihodi ostvareni,
* troškova za podizanje razine učeničkog standarda,
* troškove stručnih usavršavanja radnika Škole,
* troškova uređenja učeničkih i uredskih prostorija,
* troškova kupovine opreme i sitnog inventara,
* nagrade učenicima u vidu jednodnevnih izleta, odlaska na kino i kazališne predstave i drugo.

Članak 11.

Ovaj Pravilnik objavit će se na oglasnoj ploči i mrežnoj stranici Škole, a stupa na snagu sljedećeg dana od dana objave.

KLASA: 003-05/21-01/05

URBROJ: 2198-1-25-21-01

U Lišanima Ostrovičkim, 26. travnja 2021. godine

Predsjednik Školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_\_

Sandra Jurjević - Adžić